ET Euroopa Liidu Teataja C 148/18

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 148/06)

Käesoleva dokumendi avaldamine annab õiguse esitada vastuväiteid vastavalt nõukogu määruse(EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“ALFAJOR DE MEDINA SIDONIA”

EÜ nr: ES/0346/8.6.2004

KPN ( ) KGT (X)

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. jaos viidatud riigi ametiasutustest või Euroopa Komisjonist. (1)

1. Liikmesriigi pädev asutus:

Nimetus: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación. Ministerio de Agricultura Pesca y Alimentación. Aadress: Paseo Infanta Isabel, 1, E-28071, Madrid Telefon: (34) 91 347 53 94 Faks: (34) 91 347 54 10 E-post: sgcaproagro@mapya.es

2. Rühm:

Nimetus: Agrupación de Productores del Alfajor de Medina Sidonia Aadress: C/Los Pozos s/n. 11180 Medina Sidonia (Cádiz) Telefon: +34 956 410002 Faks: +34 956 410005 E-post: — Koosseis: tootja/töötleja ( X ) muu ( )

3. Toote liik:

Klass 2.4: “Leiva-, saia-, pagari- ja kondiitritooted”

4. Tehnospetsifikaat (artikli 4 lõikes 2 sätestatud nõuete kokkuvõte)

4.1. Toote nimetus: “Alfajor de Medina Sidonia”

4.2. Toote kirjeldus: Araabia traditsioonide kohane maiustus, mida valmistatakse Medina Sidonia linnas traditsiooniliste meetoditega tootmisprotsessi järgides ja mille koostisosad on järgmised: puhas mesi, mandlid, sarapuupähklid, jahu, riivsai ja vürtsid (koriander, nelk, aniis, seesamiseemned ja kaneel).

Lõikepind on pruuni värvi, tootel on kergelt vürtsine aroom ning pähkleid ja mett meenutav maitse, mis tekitab suus tasakaalustatud maitseelamuse. Toode on torukujuline ja saadaval mitmekaupa karpides või eraldipakituna.

Kõnealuse toote füüsikalis-keemilised omadused protsentides valmistoote kohta on järgmised: niiskus (maksimaalselt): 12 %, valgud (minimaalselt): 6 %, rasv (minimaalselt): 9,5 %, tuhk (maksimaalselt): 2 %.

Toote valmistamisel kasutatakse järgmisi koostisosi:

puhas mesi: minimaalselt 30 %, maksimaalselt 50 %;

pähklid: minimaalselt 15 %, maksimaalselt 20 %

(pähklite kogusisaldusest moodustavad vähemalt 55 % mandlid ja 20 % sarapuupähklid);

jahud (jahu ja riivsai): maksimaalselt 40 %;

vürtsid: minimaalselt 0,3 %, maksimaalselt 3 %.

4.3. Geograafiline piirkond: Tootmine ja pakkimine toimub Medina Sidonia linnas, mis asub Cádiz'i provintsi keskosas, kuuludes osaliselt looduspargi “los Alcornocales” alla.

4.4. Päritolutõend: Sertifitseerimine:

Kontrolliasutuse (Consejo Regulador) registrisse kantud tootmisettevõtetele tehakse perioodilisi ülevaatusi, et jälgida ja kontrollida kõnealuste ettevõtete kohustuste täitmist.

Ülevaatuste käigus kogutakse andmeid tootmisprotsessi ja tooraine kohta, võetakse tooteproove ning uuritakse toote valmistamise ja ladustamise ning tootmismahuga seonduvat teavet.

Registrisse kantud tootmisettevõte esitab ametlikul blanketil taotluse ühe tootepartii sertifitseerimiseks, et kontrolliasutus võtaks vastavad proovid.

Partii sertifitseerimiseks peavad olema täidetud tehnospetsifikaadis sätestatud haldus-, tehnilised ja õigusnõuded. Kontrolliasutus teeb otsuse partii sertifitseerimise või sertifitseerimata jätmise kohta talle esitatavate dokumentide alusel, milles on märgitud kontrollimise andmed ja analüüsitulemused, samuti muude tema arhiivis olevate dokumentide põhjal.

Kui partii on sertifitseeritud, turustatakse see kontrolliasutuse kontrolli all. Tootepakendi teisel küljel peab olema päritolunimetust identifitseeriv lisaetikett, millele on trükitud nimi “Alfajor de Medina Sidonia”, logo ja iga pakendi unikaalne seerianumber.

4.5. Tootmismeetod: Tootmine põhineb iidsel retseptil, mida on kõnealuses linnas sajandeid kasutatud.

Tootmisprotsess algab mee soojendamisega. Kui mesi on saavutanud sobiva temperatuuri, lisatakse eelnevalt röstitud ja purustatud sarapuupähklid ning mandlid, riivsai, jahu, röstitud seesamiseemned, koriander, nelk ja aniis (viimatinimetatud kolm vürtsi on röstitud ja jahvatatud) ning segatakse kõik koostisosad. Seejärel tükeldatakse mass kuumalt, jahutatakse toatemperatuurini ning vormitakse silindrikujuliseks, nagu kõnealusele tootele omane. Kuumale massile võib lisada kaneeli. Lõpuks kastetakse maiustused siirupisse, kaetakse suhkru ja vähese kaneelipulbriga, seotakse ning pakendatakse.

4.6. Seos piirkonnaga: “Alfajor de Medina Sidonia” on üks paremini dokumenteeritud päritolu ja arenguga Andaluusia maiustusi, mille kuulsus sai alguse XV sajandil.

Medina Sidonia maiustuste valmistamise traditsioon ühendatuna põlvest põlve edasiantud retsepti ja suurepärase toorainevalikuga annab tulemuseks silmapaistvate omadustega maiustuse, mida tuntakse juba ammustest aegadest nimega “Alfajor de Medina Sidonia”.

Ajalooline seos:

Medina Sidonia linna kuulsusest maiustuste valmistamise alal on aegade jooksul räägitud erinevates kirjutistes, millest kõige tähtsamad on olnud teemad, mida käsitles dr Thebussen (gastronoomia-alaste kirjutiste poolest tuntud autor ja ajakirjanik). Järgnevalt avaldame lõigu, mida on põlvest põlve edasi antud:

“Selleks et valmistada maiustust alfajor või alajú, tee nii, nagu ma ütlen: üks asumbre valget mett, kolm mediot sarapuupähkleid ning üks nael mandleid (kõik röstitud ja purustatud), poolteist untsi kaneelipulbrit, kaks untsi aniisiseemneid, neli adarmet nelki ja sama kogus koriandrit (kõik röstitud ja jahvatatud), üks nael röstitud seesamiseemneid, kaheksa naela hästi läbi küpsetatud, ilma soola ja pärmita leivakestest valmistatud pulbrit, pool naela suhkrut, ning kui…”.

Tootmistingimused:

Medina Sidonia linna majandus põhineb peamiselt põllumajandusel ja toiduainetööstusel. Eriline roll on kõnealuses tööstuses maiustuste tootmisel.

Piirkonna tähtsus traditsioonilise maiustuste valmistajana on teada terves Cádiz'i provintsis. Maiustuste tootmisel kasutatakse sajanditevanuseid retsepte, mis tõestab traditsiooni pikkust kõnealuses piirkonnas.

Alfajor on tuntud ja suure tähtsusega kui Medona Sidonia kõige levinum ja iseloomulikum maiustus.

4.7. Kontrolliasutus:

Nimetus: Consejo Regulador de la Denominación Específica “Alfajor de Medina Sidonia”. Aadress: Plaza de España s/n 11180 Medina Sidonia (Cádiz) Telefon: +34-956 41 24 80 Faks: +34-956 41 24 80 E-post: —

4.8. Märgistus: Kui kontrolliasutus on sertifikaadi välja andnud, võib tootmisettevõte turustada maiustusi vastavalt päritolunimetuse tehnospetsifikaadis sätestatule.

Kontrolliasutus kinnitab märgised, millel on kohustuslikult märge “Denominación Específica”“Alfajor de Medina Sidonia”.

Vastaskülje märgised on nummerdanud ja väljastanud kontrolliasutus.

4.9. Riigisisesed nõuded:

— 2. detsembri 1970. aasta seadus 25/1970 viinamarjaistanduste, veini ja alkoholi kohta.

— 23. märtsi 1972. aasta dekreet 835/1972 seaduse 25/1970 kohaldamise kohta.

— 25. jaanuari 1994. aasta korraldus, millega täpsustatakse Hispaania õigusaktide ja nõukogu määruse (EMÜ) nr 2081/92 (põllumajandustoodete ja toiduainete geograafiliste tähiste ja päritolunimetuste kaitse kohta) vahelist vastavust.

— 22. oktoobri 1999. aasta kuninglik dekreet 1643/1999, milles sätestatakse menetlus registreerimistaotluste kandmiseks kaitstud päritolunimetuste ja kaitstud geograafiliste tähiste ühenduse registrisse.

— 10. juuli 2003. aasta seadus 24/2003 viinamarjaistanduste ja veini kohta.

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.